BESLUTNING(1)

om de genopblussede fjendtligheder mellem Etiopien og Eritrea

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til sine tidligere beslutninger om konflikten mellem Eritrea og Etiopien,

A. der er yderst bekymret over, at krigen mellem Etiopien og Eritrea efter syv måneders relativ ro er blusset op igen, og som henviser til, at krigen brød ud for første gang i maj 1998,

B. der henviser til, at denne konflikt har bevirket, at titusinder af mennesker er blevet gjort til flygtninge eller er blevet evakuerede, og at den har påført civilbefolkningerne i begge lande ufattelige lidelser,

C. der beklager, at de bestræbelser, som det internationale samfund i almindelighed og OAU i særdeleshed har gjort med henblik på at finde en fredelig løsning på stridighederne mellem de to lande, endnu ikke har givet positive resultater,

D. der henviser til, at OAU har foreslået en rammeaftale med henblik på at bringe konflikten til ophør, en aftale, som er blevet godkendt af den etiopiske regering, og som for nylig blev undertegnet af Eritreas regering,

E. der er overbevist om, at det er nødvendigt med en helhjertet indsats fra hele det internationale samfunds side for at medvirke til at genetablere fredsprocessen mellem de to lande,

F. der er bekymret over, at konflikten, da der ikke foreligger nogen fredelig løsning, vil kunne destabilisere hele regionen og føre til en langt alvorligere menneskelig tragedie,

G. der er klar over, at bortset fra en fredelig løsning på grænsestriden vil kun en klar fastsættelse af reglerne for de politiske og økonomiske forbindelser mellem de to lande kunne bringe en varig fred på grundlag af respekt for begge landes legitime interesser,

1. fordømmer kraftigt genoptagelsen og fortsættelsen af fjendtlighederne mellem Eritrea og Etiopien;

2. opfordrer Etiopien og Eritrea til at forpligte sig til at opnå en fredelig løsning på grænsekonflikten ved at vedtage en øjeblikkelig indstilling af fjendtlighederne i overensstemmelse med bestemmelserne om en hurtig gennemførelse af OAU-rammeaftalen (ny artikel);

3. beklager dybt de store tab af menneskeliv, der har været en følge af fjendtlighederne mellem de to lande;

4. opfordrer Rådet og EU's medlemsstater til at indvillige i at spille en rolle ved gennemførelsen af OAU's forslag, og blandt andet udsende en neutral international overvågningsstyrke, som skal placeres langs grænsen mellem de to lande;

5. opfordrer alle de politiske kræfter og alle elementerne i det civile samfund i Etiopien og Eritrea til at gøre alt, hvad de formår, for at lægge pres på deres respektive regeringer med henblik på at finde en fredelig løsning på konflikten;

6. beklager, at den nuværende konflikt har bevirket, at titusinder af mennesker er blevet gjort til flygtninge eller er blevet evakueret, og kræver, at de skal kunne vende tilbage til deres hjem så hurtigt som muligt;

7. opfordrer Kommissionen til at forhøje beløbet til humanitær nødhjælp til flygtninge, fordrevne og evakuerede i regionen;

8. pålægger sine formænd at sende denne beslutning til AVS-EU-Rådet, Kommissionen, Etiopiens og Eritreas regering og OAU.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).